Suid-Afrika se Henk Lategan het gister ’n meesterlike vertoning in die derde skof in die Dakar-veldtydren gelewer toe hy die 403 km in net meer as drie uur en 20 minute voltooi het om tweede te eindig.
Sy Toyota-spanmaat, Katar se Nasser Al-Attiyah, het vir die tweede agtereenvolgende dag die moeilike terrein van Saoedi-Arabië getem en hy het weer eens die skof gewen.
Lategan, wat al twee keer op die hoogste trappie van die Suid-Afrikaanse veldtydrenpodium gestaan het, was dankbaar oor die lesse wat hy in die eerste twee skofte geleer het.
“Ons was baie meer gemaklik en rustiger en die motor en dinge het goed vir ons uitgewerk,” het Lategan gesê.